Miljoene se heroïen by Klawer gekry(Foto: Verskaf) ŉ 60-jarige man is Sondag in hegtenis geneem nadat polisie- en verkeersbeamptes hom met meer as 50 sakke heroïen by die Klawer-weegbrug betrap het. Die man was glo op pad Kaapstad toe. Volgens sers. Wesley Twigg, polisiewoordvoerder, het die polisie inligting ontvang oor ŉ silwer Jaguar met ŉ sleepwa wat ŉ Jetta vervoer. Volgens die wenk was dwelms in albei voertuie versteek. “Die polisie het daarna die voertuie wat by die beskrywing pas, by die Klawer-weegbrug voorgekeer en deursoek,” sê Twigg. Tydens die deursoeking het die polisie drie sakke heroïen in die kattebak van die man se voertuig gevind. Nog 50 sakke dwelms, vermoedelik ook heroïen, is in die agtersitplek van die Jetta gevind. Die straatwaarde van die dwelms is ongeveer R3,7 miljoen. Die verdagte sal Maandag in die Klawer-landdroshof verskyn.